**Licitație cu păsări măiastre**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*metastaze luminice\*

- Lui Nicolae Rolea - de ziua ta poete -

la masa ursitei

cu mână magică ne jucăm pietrele

în culisele humei soarele

este gajul suprem

un pahar între noi și-un miros acru de chipuri uitate

în debaraua sufletului

sticla groasă a timpului face bule opace

ori de câte ori amintiri putrede

cad greu din copacul dorinței incandescența ratărilor

îmi scrie rețete gastronomice inedite

pe limba duhului

nu-mi ajunge tristețea să glazurez integral

perimetrul înserării din unghii

buza soarbe deșertului

inima

ziua liturgică îneacă în maree poroase

bucuria neînțeleasă din oase

adaug imberb condimentul secret pentru conformitatea apei

(identitatea acvatică nu se poate desfide)

acidulez cât suportă textura realului

pentru a valida șampania vieții în tâmpla apusului

cu mână sigură inițiezi

trepanație de ceruri sub epiderma eului

paharul sticlește în vitrina extazului

drojdia păcatului alchimizează subtil nervura spațiului

somnambulic te bei

din fresca mobilă a gestului meu de-a fi

sub broderia efemeridei

rugăciunii

profetul

îi deșiră magistral tainele

suflul zeic

ancorarea de greul pământului este strict necesară

uraganele obligatorii din vene își trec în viteză

suveica de fulgere

prin genunchii zborului

carnea

roasă de meteoriți își reciclează sărurile

în zațul trăirii fermentează ultramarinul muririi

eu râd lăsându-mi în urmă pielea

sub pleoapă reptiliană lumea gâfâie ostenită pe țărmul apocalipsei

de partea cealaltă a noastră

șăgalnic ascunsă în iarba mult prea verde și crudă

însetarea cea mai curată

eu

tu

pupila cu fluturi e doar barieră friabilă rotunjimii vederii

paharul se sparge

vărsându-i smerit infinitului

sângele

fără de sunet gura nedespărțită

țipă